Wedersydse respek tussen regering en regbank, sê ZumaPres. Zuma en hoofregter Mogoeng. Foto: Flickr/GovernmentZA Zuma het ná die agt uur lange vergadering aan verslaggewers buite die Uniegebou gesê die vergadering was ŉ eerlike en hoflike uitruil van sienings in ŉ “atmosfeer van wedersydse respek”. Hoofregter Mogoeng Mogoeng het in Junie versoek om met Zuma te vergader om “herhaaldelike en ongegronde” kritiek van die regbank te bespreek. Mogoeng het toe gesê die regbank is by ŉ punt van “introspeksie” en nie midde-in ŉ krisis nie. Adj.pres. Cyril Ramaphosa en verskeie ministers het ook die vergadering bygewoon. Adjunkhoofregter Dikgang Moseneke en ander top-regters was aan Mogoeng se sy. “Die twee afvaardigings het hul kommer uitgespreek oor ŉ aantal kwessies insluitend uitsprake in die openbare domein van albei kante wat die integriteit van die regbank en die nasionale uitvoerende gesag kon bevraagteken,” het Zuma gesê. Hy het gesê die vergadering het ooreengekom om versigtig te wees oor watter uitsprake in die openbaar gemaak word en kritiek wat teenoor mekaar uitgespreek word. “Die vergadering het ingestem dat hofbevele gerespekteer en aan voldoen moet word. Ons herbevestig ons verpligting teenoor die mense van Suid-Afrika en om toegang tot geregtigheid te bevorder. Ons beklemtoon ook ons verantwoordelikheid teenoor die mense van Suid-Afrika om te grondwet te handhaaf,” het hy gesê. “Die vergadering is die fondasie van toekomstige gesprekke om kwessies te bespreek wat van tyd tot tyd mag ontstaan.” Die vergadering het gevolg ná die Omar al-Basjir-saga toe die Suid-Afrikaanse regering ŉ hofbevel deur die Internasionale Strafhof verontagsaam het deur toe te laat dat die Soedannese president die land in Junie verlaat.